b'\n_START_ARTICLE_\nMato Martinkovi\xc4\x87\n_START_PARAGRAPH_\nMato Martinkovi\xc4\x87 (Vinkovci, 6. rujna 1973), sve\xc4\x87enik i pjesnik._NEWLINE_Osnovnu \xc5\xa1kolu poha\xc4\x91ao je u Lipovcu, srednju vjersku klasi\xc4\x8dnu gimnaziju u Zagrebu i \xc4\x90akovu, a teolo\xc5\xa1ki fakultet u \xc4\x90akovu i Rijeci. Postav\xc5\xa1i sve\xc4\x87enik, svoju mladu misu slavio je u Lipovcu, a kao sve\xc4\x87enik djelovao je kao \xc5\xbeupni vikar u Slavonskom Brodu i Osijeku i kao upravitelj \xc5\xbeupe u Sarva\xc5\xa1u. Od 15. VIII. 2002. vr\xc5\xa1io je slu\xc5\xbebu \xc5\xbeupnika u Bilju, a 1. XII. 2004. postao je dekan Baranjskog dekanata. Dana 21. VIII. 2005. preuzeo je slu\xc5\xbebu \xc5\xbeupnika u Vukovaru._NEWLINE_Pjesme je objavljivao u zbirci pjesama studenata teologije u \xc4\x90akovu "I dogodi se ljubav" i u \xc4\x8dasopisu Baranja na dlanu (broj 2), a na CD-u Oj, Baranjo ponosita mati autor je naslovne pjesme zajedno s pjesnikom Stipom Golubovim iz Dra\xc5\xbea. CD je prire\xc4\x91en za akciju "Neka Baranja uskrsne". Pjesmu je uglazbio Aleksandar Homoky u suradnji sa \xc5\xbdeljkom Nikolinom, a izvode je mnoga poznata imena iz svijeta tambura\xc5\xa1ke glazbe._NEWLINE_Hrvatsko-ma\xc4\x91arski kulturni centar Op\xc4\x87ine Bilje izdao mu je u srpnju 2005. godine, kao tre\xc4\x87u knjigu edicije Baranjski pu\xc4\x8dki pjesnici, zbirku pjesama Kao da sanjam (34 str.)._NEWLINE_Bavi se i novinarskim radom. Sudjelovao je u vjerskim emisijama Radio-Slavonije i Radio-Broda, a sura\xc4\x91ivao je i u Osje\xc4\x8dkim katoli\xc4\x8dkim novinama (OKNO).'